**ΥΠΟΥΡΓΕΙΟ ΔΙΚΑΙΟΣΥΝΗΣ ΚΑΙ ΔΗΜΟΣΙΑΣ ΤΑΞΗΣ**

**Γραφείο Υπουργού**

**Μήνυμα Υπουργού Δικαιοσύνης και Δημόσιας Τάξης κ. Λουκά Λουκά με την ευκαιρία των γιορτών των Χριστουγέννων και της Πρωτοχρονιάς**

Με την ευκαιρία των γιορτών των Χριστουγέννων και της Πρωτοχρονιάς, απευθύνω προς τις Διευθύνσεις και το προσωπικό του Υπουργείου Δικαιοσύνης και Δημόσιας Τάξης, της Αστυνομίας, των Κεντρικών Φυλακών, της Πυροσβεστικής Υπηρεσίας και του Κρατικού Αρχείου, ολόθερμες ευχές για κάθε προσωπική και επαγγελματική επιτυχία.

Είθε το χαρμόσυνο μήνυμα της γέννησης του Χριστού και η έλευση του Νέου Έτους να αναθερμάνουν τις καρδιές μας, να αναζωπυρώσουν τα όνειρά μας, να πραγματώσουν κάθε ευγενή επιδίωξη και προσδοκία μας και, ταυτόχρονα, να φέρουν στον τόπο μας την πολυπόθητη λύτρωση και εθνική δικαίωση.

Άλλη μια δοκιμαστική για τον τόπο μας χρονιά ολοκληρώνεται σε λίγες μέρες. Τόσο σε πολιτικό όσο και σε κοινωνικο-οικονομικό επίπεδο, ο τόπος μας τραντάχθηκε από διάφορα γεγονότα που είχαν τον αντίκτυπό τους στην κοινωνική σταθερότητα και ευημερία. Στα πλαίσια της αποστολής μας για διασφάλιση της έννομης τάξης και του αισθήματος δικαιοσύνης και ασφάλειας στους πολίτες, ο ρόλος που καλούμαστε να διαδραματίσουμε είναι αδιαμφισβήτητα πολύ σημαντικός. Εκφράζω, λοιπόν, την αμέριστη συμπαράστασή μου στην προσπάθεια όλων σας για περιφρούρηση της ευνομίας και πολιτειακής γαλήνης.

Εύχομαι ολόψυχα ο καινούργιος χρόνος να προσφέρει απλόχερα υγεία, χαρά και ευτυχία σε εσάς και στις οικογένειές σας, ιδιαίτερα, δε, ένα ειρηνικό μέλλον σε όλο το λαό μας.

Χριστούγεννα, 2011

**ΥΠΟΥΡΓΕΙΟ ΔΙΚΑΙΟΣΥΝΗΣ ΚΑΙ ΔΗΜΟΣΙΑΣ ΤΑΞΗΣ**

**Γραφείο Υπουργού**

Προς: Αρχηγό Αστυνομίας

Γενικό Διευθυντή Υ.Δ.Δ.Τ.

Αν. Διευθυντή Τμήματος Φυλακών

Αν. Διευθυντή Πυροσβεστικής Υπηρεσίας

Έφορο Κρατικού Αρχείου

Σας αποστέλλεται μήνυμα του Υπουργού Δικαιοσύνης και Δημόσιας Τάξης, κ. Λουκά Λουκά, με την ευκαιρία των γιορτών των Χριστουγέννων και της Πρωτοχρονιάς.